*Miklya Zsolt*

**Bóbitaszárnyak**

Ha bóbitával ébredek, az jót jelent.

Nem tűnik el, csak úgy, az álmom.

Anya azt mondja, maradjak idelent.

Nem kell a szitakötőkkel szállnom.

Ha bóbitával ébredek, már szállok is.

Szárnyára vesz egy láthatatlan angyal.

És angyalokkal repkedek, van három is.

Keringőzünk a szitakötőrajjal.

Ha bóbitával alszom el, az jót jelent.

Nem tűnik el, csak úgy, az ébrem.

Apa azt mondja, dolgozni ment.

Én se maradhatok akkor tétlen.

A szárnyaim ilyenkor megkapom.

A fél világot vele körbeérem.

A másik felét holnapra hagyom.

De előbb még felébredek szépen.